b'\n_START_ARTICLE_\nPulkovon kansainv\xc3\xa4linen lentoasema\n_START_SECTION_\nVuoden 2012 liikenne\n_START_PARAGRAPH_\nLentoasema on Ven\xc3\xa4j\xc3\xa4n vilkkaimpia. Vuonna 2012 lentoaseman kautta matkusti kaikkiaan 11\xc2\xa0154\xc2\xa0560 henke\xc3\xa4. T\xc3\xa4m\xc3\xa4 oli 16,1 prosenttia vuotta  2011 enemm\xc3\xa4n. Matkustajam\xc3\xa4\xc3\xa4r\xc3\xa4lt\xc3\xa4\xc3\xa4n Pulkovo oli Ven\xc3\xa4j\xc3\xa4n federaation 3. vilkkain lentoasema, edell\xc3\xa4\xc3\xa4n ainoastaan Moskovan Domodedovon ja  \xc5\xa0eremetjevon kansainv\xc3\xa4liset lentoasemat. Ulkomaanliikenteen osuus matkustajista oli 6,1548 miljoonaa, mik\xc3\xa4 tarkoitti 20\xc2\xa0% kasvua edellisvuoteen. Kotimaan liikenteess\xc3\xa4 kasvua oli 11,5\xc2\xa0% ja matkustajia oli yhteens\xc3\xa4 4,9998 miljoonaa. Matkustajam\xc3\xa4\xc3\xa4rien saavuttamiseksi kent\xc3\xa4lle tehtiin vuonna 2012 kaikkiaan 125\xc2\xa0715 lentokoneiden nousua tai laskua.\n_START_SECTION_\nTerminaalit\n_START_PARAGRAPH_\nLentoasemalla on nykyisin kaksi matkustajaterminaalia, yksi rahtiterminaali, 98 lentokoneiden seisontapaikkaa ja kaksi kiitotiet\xc3\xa4. Terminaali 1 palvelee l\xc3\xa4hinn\xc3\xa4 Ven\xc3\xa4j\xc3\xa4n sis\xc3\xa4ist\xc3\xa4 liikennett\xc3\xa4 sek\xc3\xa4 kansainv\xc3\xa4lisi\xc3\xa4 charter-lentoja, ja terminaali 2 puolestaan muita kansainv\xc3\xa4lisi\xc3\xa4 lentoja.\n_START_SECTION_\nHistoria\n_START_PARAGRAPH_\nAlun perin lentoaseman nimi oli \xc5\xa0osseinajan lentoasema (ven. \xd0\xa8\xd0\xbe\xd1\x81\xd1\x81\xd0\xb5\xd0\xb9\xd0\xbd\xd0\xb0\xd1\x8f). Sen rakentaminen aloitettiin tammikuussa  1931 , ja se valmistui 24. kes\xc3\xa4kuuta 1932. Ensimm\xc3\xa4inen lentokone saapui Moskovasta samana p\xc3\xa4iv\xc3\xa4n\xc3\xa4 klo 17.31 mukanaan matkustajia ja postia, 2,5 tuntia Moskovasta l\xc3\xa4hd\xc3\xb6n j\xc3\xa4lkeen._NEWLINE_Pulkovon lentoasemaa, kuten monia muitakin Ven\xc3\xa4j\xc3\xa4n lentoasemia, k\xc3\xa4ytettiin sotilask\xc3\xa4ytt\xc3\xb6\xc3\xb6n toisessa maailmansodassa. Sodan j\xc3\xa4lkeen lentoasema palautui taas palvelemaan siviililentoliikennett\xc3\xa4._NEWLINE_Vuonna  1951 lentoaseman terminaalirakennus uusittiin, jotta sinne voitaisiin operoida my\xc3\xb6s isommilla konetyypeill\xc3\xa4. Lentoasema nimettiin Pulkovon lentoasemaksi huhtikuussa 1973, kun uusi terminaalirakennus avattiin.  1970-luvulta 1990-luvulle  ment\xc3\xa4ess\xc3\xa4 lentoaseman matkustajam\xc3\xa4\xc3\xa4r\xc3\xa4t kasvoivat jopa 40\xe2\x80\x9350\xc2\xa0%. Vuonna 1990  Pulkovon lentoaseman kautta kulki yhteens\xc3\xa4 4 837 000 matkustajaa.'